Og tað var eisini við maner, at hesin knái og róligi suðuroyingurin í finaluni bar gullið heim við at vinna á ikki færri enn fýra fyrrverandi Føroyameistarum–eftir at hann í undankappingini eisini hevði vunnið á enn tveimum fyrrverandi FM-meistarum. Max kom, sá og sigraði. Tað kom tí heldur ikki óvart á nakran, tá fryntligi og spakmætli billardspælarin av Tvøroyri, gjørdist ovurfegin av úrslitinum. Mótstøðan var øgilig. Eingir minni enn fyrst táverandi FM meistarin úr Fuglafirði, Jákup Baldvinsson, sum hevur vunnið kappingina seinastu trý árini, síðani Kristian Sune Høgnesen, ið hevur vunnið uppaftur fleiri FM-heiti og haraftrat tvær komandi billardstjørnur, Hallur Joensen og Páll Heri Nolsøe, ið eisini hava vunnið kappingina áður. Haraftrat megnaði Max eisini at vinna á tveimum øðrum fyrrverandi FM-meistarum í innleiðandi kappingini, billardveteranunum Jan Müller og Sofus Baldvinsson. Har megnaði hann tó at vinna seg heilt fram til finaluna sjálva, har hann fekk ta nærum ómøguligu uppgávuna at møta trýfalt FM-meistaranum úr Fuglafirði, Jákup Baldvinson. Tá avtornaði lág Max omaná, eitt nú væl stuðlaður av eini megaseriu uppá 216 eygu í 13. umfari. Eftir tað var lítil ivi um, at Max fór við sigrinum. Um Hall er at siga, at hann nú aftur verður at síggja í føroyskum billardhøpi, eftir at hava verið burturstæddur í tvey ár. Eisini hann er eitt gott boð um ein komandi FM-vinnara. Samanumtikið kann sigast, at føroyskt billardspæl hevur ment seg ómetaliga nógv seinastu árini við fleiri sera sterkum spælarum. Eftir kappingina vórðu steyp latin vinnarunum í bæði staklinga- og liðkapping. Vinnarin av liðkappingini gjørdist Fuglafjarðar Klubbi. Føroya Bjór var høvuðssponsorur til enn eina FM kapping í billard. Næsta billardár byrjar aftur í oktober/november.